**Evropski teden mobilnosti 2018**

Občina Idrija se je, tako kot že prejšnja leta, tudi letos pridružila kampanji Evropski teden mobilnosti, ki se odvija pod okriljem Evropske komisije. Evropski teden mobilnosti, ki že štirinajst let spodbuja lokalne skupnosti k izvedbi trajnih ukrepov na področju trajnostne mobilnosti, poteka vsako leto med 16. in 22. septembrom in se konča z Dnevom brez avtomobila.

Namen Evropske komisije je spodbuditi lokalne skupnosti k izvajanju ukrepov in promociji trajnostne mobilnosti, kar bo prispevalo k zmanjševanju onesnaženja iz naslova osebnega motornega prometa in pripomoglo k zdravju, razvoju mest po meri pešca in kolesarja ter s tem k večji kvaliteti bivanja na splošno.

Občina Idrija bo okviru ETM 2018 izvedla številne aktivnosti. Za izvedbo nekaterih od teh je na razpisu Ministrstva za okolje in prostor, ki v okviru sklada za podnebne spremembe sofinancira izvedbo treh aktivnosti: Pešbusa, Parkirnega dne in Vključevanje lokalnega gospodarstva v promocijske aktivnosti ETM, uspešno pridobila del sredstev.

**Pešbus** je skupina šolskih otrok, ki gredo v šolo skupaj peš, po vnaprej določeni poti in ob dogovorjenem času, v spremstvu odraslih. Pešbusu se otroci pridružijo na dogovorjenih točkah – postajah. Taka navada je razširjena tudi drugod po svetu. V Veliki Britaniji in Združenih državah Amerike kot 'walking bus', v Italiji in Švici pa kot 'pedibus'. V Sloveniji je bil v šolskem letu 2015/2016 uveden s financiranjem Ministrstva za zdravje v projektu [Zdrav Šolar](http://zdravsolar.si/). Prednost pešbusa je v tem, da otroci pridobijo dodatno možnost, da je njihova pot v šolo aktivna, tudi če jim sicer starši to težje zagotovijo. S tem se več gibajo, več so zunaj, lažje razvijejo socialne veščine in samostojnost, bolje pa se seveda tudi znajdejo v prometu, kar prispeva k njihovi varnosti.

Sodelovanje prostovoljcev pri vodenju pešbusa je lahko tudi odlična priložnost za medgeneracijsko povezovanje vseh starostnih skupin iz lokalnega okolja s šolo, pri tem pa imajo koristi tudi starši, saj tako pridobijo nekaj dragocenega časa.

Poleg tega ima aktivna pot v šolo prednosti tudi za vse ostale, saj zmanjšuje prometno gnečo okrog šol in s tem povečuje prometno varnost in zmanjšuje motorni promet in s tem prispeva tudi k čistejšemu in bolj zdravemu okolju.

Po uspešno izvedenem Pešbusu v spomladanskem terminu bomo skupaj z OŠ Idrija, OŠ Sp.Idrija in POŠ Ledine s tem projektom nadaljevali tudi v okviru ETM. Pešbus bo vozil od 17.9. do 28.9.2018, zato vabimo šolarje, predvsem prve triade, da se pridružijo kot potniki. Prijave zbirajo koordinatorji na sodelujočih šolah.

Obenem pa vabimo tudi zainteresirane odrasle osebe - starše, stare starše, študente,.., da se Pešbusu pridružijo kot spremljevalci.

**Park(irni) dan** je dogodek, na katerem občani ter lokalne interesne skupine sodelujejo z namenom začasne preureditve parkirnih mest v začasne javne površine. Posamezna parkirna mesta se preuredijo v začasen javni park oz. začasen javni prostor, na katerem se lahko izvaja vnaprej pripravljen program. Tovrstna dejavnost pomeni novo obliko rabe začasnih javnih površin v naseljih. Pri dejavnostih park(irnega) dneva gre za prevod in prenos mednarodno ustaljene prakse »park(ing) day« v Slovenijo, pri čemer je potrebno upoštevati tudi načela izvirnega gibanja (<http://parkingday.org/>, <http://parkingday.org/src/Parking_Day_License.pdf> ).

Namen park(irnega) dneva je opozoriti na pomembnost nezazidanih površin oz. nezaparkiranih površin in zelenega javnega prostora v mestnem okolju. Zelene javne površine prispevajo k kakovosti zunanjega zraka, zmanjševanju vročine poleti, polepšajo okolico in izboljšajo kvaliteto življenja v mestih. Cilj je pritegniti čim večje število prebivalcev k uporabi javnega prostora, ki ga sicer zasedajo avtomobili na drugačen način in k udeležbi na dogodkih, ki bodo potekali na teh površinah.

Park(irni) dan bomo izvedli na Trgu Sv. Ahacija, kjer bomo 17.9.2018 s klopmi, stojali za kolesa in zelenjem 10 parkirnih mest ob Magazinu trajno spremenili v prostor za druženje.

**Dan brez avtomobila**,s katerim se zaključuje teden mobilnosti, pomeni ureditev enega ali več območij tako, da so te površine ta dan namenjene izključno pešcem, kolesarjem in javnemu transportu.

V Idriji bomo Dan brez avtomobila izvedli v petek 21.9. med 8:00 in 18:00 in ga podaljšali še v soboto 22.9. med 8.00 in 12:00, ko bo Trg Sv. Ahacija zaprt za ves promet.

*Projekt je sofinanciran s strani Ministrstva za okolje in prostor v okviru sredstev Sklada za podnebne spremembe in Ministrstva za zdravje v okviru prizadevanj Dober tek Slovenija za več gibanja in bolj zdravo prehrano. Podporo in materiale za izvedbo projekta Pešbus nudi IPoP-Inštitut za politike prostora v okviru programa Aktivno v šolo.*